Amma, Oqtay müəllim, burada Fazil bəyin qeyd etdiyi məsələyə, doğrudan da, aydınlıq gətirilməlidir. İndi Rövnəq müəllim burada yoxdur. Bütün yeni binalarda yaşayan vətəndaşlardan sayğac qoymağı tələb edirlər. Binanı tikən tikinti təşkilatı özü qaz sayğaclarını almalıdır. Tikinti təşkilatı vətəndaşlara deyir ki, siz özünüz qaz sayğacının pulunu verməlisiniz. Bəzi binalarda nə az, nə çox, 500 manatdan 700 manata qədər sayğaclara görə pul yığılır. Məndə konkret faktlar var. Bu məsələyə aydınlıq gətirilməlidir. Tikinti təşkilatından ev alan vətəndaş da ayrıca fiziki şəxsdir. Biz qanun qəbul etmişik ki, fiziki şəxsə sayğacı elektrik enerjisini satan təşkilat qoymalıdır. Onda həmin pulun vətəndaşlardan bu adla, dolayı yolla alınması başa düşülməyir. Qanunda biz bunu aydın yazmalıyıq, qanuna yenidən əlavə və ya düzəliş etməliyik. Vətəndaş üçün fərqi yoxdur, bu mənzili tikinti təşkilatından, yaxud tikinti kooperativindən alıb. Biz qanunda yazmışıq ki, fiziki şəxsə sayğac pulsuz qoyulmalıdır. Enerjini təklif edən təşkilat sayğacın pulunu ödəməlidir. Bu məsələyə də aydınlıq gətirməliyik ki, vətəndaşları belə problemlərdən qoruyaq. Mən bu qanun layihəsinə səs verəcəyəm və hesab edirəm ki, bizim vətəndaşların çoxdan gözlədikləri bir qanundur. Sağ olun.